Απάντηση με ανάρτηση του στο διαδίκτυο έδωσε ο Μάκης Βορίδης σχετικά με τις αντιδράσεις που προκλήθηκαν από τα λεγόμενά του, για την αναπηρία.

Υπενθυμίζεται ότι ο υπουργός Αγροτικής Ανάπτυξης μιλώντας στον ΣΚΑΙ σχολίασε την παρέμβαση των δέκα κοριτσιών στην παρέλαση της 28ης Οκτωβρίου και ανέφερε ότι «με ένα παιδί 16 χρονών μιλάς, συνομιλείς, δεν είναι ανάπηρο», προκαλώντας πληθώρα αντιδράσεων ακόμα και από μέσα από το κόμμα του. Μεταξύ αυτών, ο ευρωβουλευτής της Νέας Δημοκρατίας, Στέλιος Κυμπουρόπουλος, ο οποίος αποκάλεσε τη δήλωση «απαράδεκτη, προσβλητική, μειωτική».

Ο Μάκης Βορίδης ωστόσο όταν επανήλθε δεν ανασκεύασε και έκανε λόγο για προκλητική διαστρέβλωση των λεγομένων του τονίζοντας πως δεν είπε ποτέ πως δεν μπορείς να συνεννοηθείς με άτομα με αναπηρία.

Αναλυτικότερα, ολόκληρη η δήλωση του Μάκη Βορίδη:

«Για ακόμη μία φορά προσπαθούν να διαστρεβλώσουν προκλητικά τα λεγόμενά μου.

Γιατί όποιος άκουσε τη δήλωσή μου σχετικά με το γεγονός ότι κάποιοι επικροτούν τον εξευτελισμό της Εθνικής μας παρελάσεως, εύκολα καταλαβαίνει ότι δεν είπα ποτέ πως δεν μπορείς να συνεννοηθείς με άτομα με αναπηρία. Είναι επίσης απολύτως προφανές ότι αναφερόμουν σε αναπηρίες που εμποδίζουν τον καταλογισμό, την απόδοση ευθύνης. Γιατί περί αυτού μιλούσαμε, περί της θεμιτής ή όχι απόδοσης ευθυνών στις συγκεκριμένες «performers”. Δυστυχώς υπάρχουν και τέτοιες αναπηρίες και είναι εντελώς προφανές ότι σε αυτές αναφερόμουν.

Όλα τα άλλα αποτελούν άθλιες προβοκάτσιες εκ μέρους αυτών που θέλουν να υπερασπιστούν την απαράδεκτη υποτίμηση της εθνικής μας εορτής».